Broj: 711-I-459-M-6/20-02-8

Zagreb, 7. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ive Žinića, župana Sisačko-moslavačke županije, za davanjem mišljenja Povjerenstva,** na 77. sjednici, održanoj 7. veljače 2020.g., daje sljedeće

**MIŠLJENJE**

**Dužnosnik Ivo Žinić, župan Sisačko-moslavačke županije, može, kao rođendanski poklon, primiti novčani iznos od rodbine, prijatelja i kolega s obzirom da isti predstavlja uobičajeni dar između članova obitelji, rodbine i prijatelja te se stoga ne smatra darom u smislu članka 11. st. 1. ZSSI-a.**

 Obrazloženje

Zahtjev za davanjem mišljenja Povjerenstva podnio je dužnosnik Ivo Žinić, župan Sisačko-moslavačke županije. U knjigama ulazne pošte zahtjev je zaprimljen pod poslovnim brojem: 711-U-361-M-6/20-01-1 dana 27. siječnja 2020. g. te je povodom istog otvoren predmet broj M-6/20.

Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu odredbi ZSSI-a, stoga je dužnosnik Ivo Žinić povodom obnašanja dužnosti župana Sisačko-moslavačke županije obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnome navodi da je za svoj … . rođendan od rodbine, prijatelja i kolega kao poklon dobio novčani iznos od 17.650,00 kn za kupnju limenog čamca s vanbrodskim motorom. U navedenom rođendanskom poklonu sudjelovalo je više obitelji s pojedinačnim iznosima od 100 do 500 kn.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Stavkom 2. istog članka propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja.

S obzirom da rođendanski poklon rodbine, prijatelja i kolega, bez obzira radi li se o novčanom iznosu, stvari ili usluzi, predstavlja uobičajen dar između članova obitelji, rodbine i prijatelja, novčani iznos koji je dužnosnik Ivo Žinić dobio povodom svog ..... rođendana na temelju članka 11. stavka 2. ZSSI-a ne smatra se darom u smislu toga Zakona. Slijedom navedenoga, sukladno odredbama ZSSI-a nema zapreke da dužnosnik primi navedeni novčani iznos kao rođendanski poklon.

 Povjerenstvo ukazuje dužnosniku da je na temelju članka 8. stavka 2. ZSSI-a dužan podnijeti izvješće o imovinskom stanju povodom bitne promjene na imovini istekom godine u kojoj je promjena nastala. Kad je riječ o pokretninama, dužnosnik je dužan prijaviti svaku promjenu na pokretninama koje se upisuju u javni registar (vozila, polovila, zrakoplovi).

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivo Žinić, elektronička dostava
2. Objava na internetskoj stranici Povjerenstva
3. Pismohrana